P. Paška, predseda NR SR: (2007-05-18):
Otváram rozpravu. Písomne nemám prihlášku do rozpravy. Pýtam sa, či sa chce k tomuto bodu prihlásiť niekto ústne do rozpravy. Nie. Uzatváram možnosť prihlásiť sa do rozpravy. A ukončím rozpravu. Prerušujem rokovanie o tomto bode. Ďakujem pekne, pán podpredseda vlády. Ďakujem pekne, pán spravodajca. Budeme pokračovať v rokovaní o správe o činnosti verejného ochrancu práv , ktorú uvedie pán verejný ochranca práv Pavel Kandráč. P. Kandráč, verejný ochranca práv: Vážený pán predseda slovenskej Národnej rady, vážené panie poslankyne, vážení páni poslanci, dámy a páni, táto správa je už piata verejného ochrancu práv a posledná v prvom volebnom období. Je to za čas od 1. 3. 2006 do 1. 3. 2007. Obsahom správy sú vlastne ťažkosti niekoľko tisíc občanov, ktorí sa so svojimi podnetmi obrátili na verejného ochrancu práv so žiadosťou, aby verejný ochranca práv pomohol riešiť problémy, ktoré pri činnosti v súvislosti s orgánmi verejnej správy sa vyskytujú. Správa má náležitú vypovedaciu silu o týchto problémoch, o problémoch, ktoré sa dotýkajú tak uplatňovania, ako aj ochrany základných práv a slobôd. Pozitívom správy je to, že za každou kapitolou príslušného problému obsahuje návrhy na riešenie, ktoré, si myslím, pri uplatňovaní môžu napomôcť zmierňovanie tzv. zákopových vojen medzi orgánmi verejnej správy a občanmi. Takisto považujem za pozitívum správy to, že upozorňuje na niektoré budúce problémy, ktoré v súvislosti s uplatňovaním a ochranou základných práv a slobôd môžu nastať, a to už v čo najkratšom čase, ako napr. regulované nájomné. Osobitnú pozornosť by som chcel venovať, a poprosil by som pánov poslancov, že by som upozornil na to, tzv. sirotským dôchodkom, najmä prípadom, ktoré často riešime, keď poistencovi chýba len niekoľko dní do splnenia podmienok nároku a ten zomrel. Samozrejme, po ňom zostalo niekoľko detí, zostala nepracujúca manželka. A keďže chýba dní niekoľko, málo, 17, nie je možné tento sirotský dôchodok priznať. Ak to porovnám s náhradným výživným, je jasné, že dochádza k určitej nevyváženosti, ba až dokonca k sociálnej nespravodlivosti. Náhradné výživné poskytujeme aj deťom nezodpovedných rodičov, ktorí často sa úmyselne vyhýbajú plneniu vyživovacej povinnosti, zatiaľ čo sirotské dôchodky sirotám, ktoré za to nemôžu a pochádzajú trebárs aj zo slušnej rodiny, z akej, na tom nezáleží,  nevieme poskytnúť za to, čo nezapríčinili. Takže ja by som veľmi pekne prosil, a v tejto súvislosti upriamujem pozornosť na tzv. tvrdosť zákona, navrhujem v správe, aby pri budúcej právnej úprave sociálneho zabezpečenia sa pamätalo na tento inštitút, ktorý v minulosti bol, pretože si myslím, že tu je namieste táto spoločenská solidárnosť, aby sme vedeli týmto deťom pomôcť. Dokumentujem to aj tým, že Dohovor o právach dieťaťa jednoznačne hovorí, že treba všetkým deťom vytvoriť podmienky pre náležitú životnú úroveň, ktorá bude môcť pomôcť ich duševnému, morálnemu, fyzickému a psychickému rozvoju. Svet je veľmi dlžný veľa vrátane Slovenskej republiky deťom. Formálnu a obsahovú podobu správy sme volili tak, aby bola adresná, kritická, vypovedacia, a hlavne tak, aby závery, ktoré sú v nej, boli v praxi realizovateľné. Chcem zdôrazniť, že masovo sa v Slovenskej republike neporušujú základné práva a slobody. Sú to prípady takých porušení, a dovoľujem si tvrdiť, kde žiaden štát sa nevyhne porušovaniu základných práv a slobôd. Takže nie je pravda tvrdenie, že tuto dochádza k nejakému abnormálnemu porušovaniu základných práv a slobôd. Samozrejme, niektoré podnety, ktoré verejný ochranca práv dostáva, sú poznačené subjektivizmom. A je jasné, že ten podávateľ inú pravdu nepozná, neakceptuje, ale jedine svoju. V týchto prípadoch je veľmi ťažká diskusia, veľmi ťažké usmerňovanie a veľmi ťažká náprava. Vyplýva to aj toho, že na Slovensku je veľmi nízke právne vedomie. Dovoľte mi, aby som v závere svojho úvodného slova, ktoré nemohlo byť dlhé, pretože všetko je zdôvodnené v správe, ktorú, predpokladám, ste si pozorne prečítali, upozornil na tzv. desatoro, ktoré verejný ochranca práv vypracoval s tým cieľom, že si myslíme, že ak by sa toto desatoro uplatňovalo v činnosti orgánov verejnej správy, tak určite by sa znížila nedôvera občanov v orgány verejnej správy. Úplne na záver mi dovoľte poďakovať výboru pre ľudské práva za to, že správu prijal, hodnotil ju pozitívne a odporučil ju na rokovanie pléna Národnej rady. Plénum by som prosil, keby zvážilo úvahy, ktoré sú v správe uvedené, stanoviská, návrhy a, samozrejme, ich podporilo. Ďakujem, vážený pán predseda, skončil som.